Nova rezolucija politički važna, ali pravno nije neophodna za napad na Irak. 24/2/03 - 2003-02-24
Kaže, ministar odbrane Britanije, Geoff Hoon, koji je stigao u Kuwait u okviru posjete regionu i promoviranja britanske politike u vezi
Kada ljudi kažu, Saddam je možda loš, ali je pitanje da li nam direktno prijeti, ja ih želim podsjetiti na sljedeće činjenice - možda se to neće dogoditi, ali istorija nas bez sumnje uči drukčije i posljedice greške mogu biti katastrofične. Ne raditi ništa i dati Saddamu vremena koliko on hoće, bez kraja, svakako bi bilo lakše nego poduzeti akciju. Kratkoročno to bi bilo jednostavnije, otklanjanjem šansi za sukob. Ali vlade ne postoje da misle samo na kratke staze. Mi upravljamo u korist onih koji dolaze nakon nas, u ime našeg naroda i ponekad to znači da sada treba donijeti tešku odluku za kasnije dobro svih nas, rekao je britanski ministar odbrane dolazeći u Kuwait. Gospodin Hoon je rekao da bi usvajanje nove rezolucije, bilo politički važno, ali nova rezolucija pravno nije potrebna za poduzimanje vojne akcije protiv Iraka. ”Ima još vremena da se ova situacija riješi mirno, kroz UN i mi se svi tome od sveg srca nadamo. Ali ono što je sada sasvim jasno jeste da izbor onoga što će se desiti počiva na Bagdadu, sa Saddamom Husseinom.“ Britanska vlada je za srijedu zakazala raspravu u Parlamentu o svojoj politici prema Iraku i očekivati je da sa njom ne slože brojni članovi vladajuće Laburističke partije. Ja razumijem i priznajem zabrinutost koja postoji u Britaniji, rekao je ministar Hoon osvrćući se i na veliki mirovni marš u Londonu, 15 februara. Niko ne želi rat. Svi želimo vidjeti mirno riješenje krize i ja govorim u ime ministarstva odbrane kada kažem da niko ne želi rat. Ali, ja takodjer, treba da ukažem da je važno da se naša volja u medjunarodnoj zajednici drži na odgovarajući način i korištenje sile, svakako prijetnje silom u ovoj fazi, je ključno u održavanju medjunarodne odlučnosti da se rezolucija UN-a na pravi način sprovede, rekao je gospodin Hoon. Moguća suradnja Saddama Husseina u posljednjim rokovima koje je šef inspektorskog tima Hans Blix postavio za 1 mart, rekao je britanski ministar, biće dobar početak, ali to nije sve što, kako je rekao, oni žele vidjeti kada je riječ o suradnji sa medjunarodnom zajednicom. Britanija je odlučila da u region uputi oko 42 hiljade vojnika, otprilike isti broj koliko ih je upućeno u jeku Zaljevskog rata 1991, od kojih mnogi tek dolaze, a one već pristigle ministar Hoon će posjetiti tokom boravka u regionu.